钦定古今图书集成/明伦汇编/官常典/第705卷 > 后汉书 > 《论李固杜乔》
## 钦定古今图书集成/明伦汇编/官常典/第705卷 > 后汉书 > 《论李固杜乔》

“夫称仁者，其道弘矣。立言践行，岂徒徇名安己而已
哉！将以定去就之概，正天下之风，使生以理全，死与
义合也。夫专为义则伤生，专为生则骞义，专为物则
害智，专为己则损仁。若义重于生，舍生可也，生重于
义，全生可也。上以残暗失君道，下以笃固尽臣节。臣
节尽而死之，则为杀身以成仁，去之不为求生以害”
仁也。顺、桓之间，国统三绝，太后称制，贼臣虎视。李固
据位持重，以争大义，确乎而不可夺，岂不知守节之
触祸，耻夫覆折之伤任也。观其发正辞及所遗梁冀
书，虽机失谋乖，犹恋恋而不能已，至矣哉！社稷之心
乎！其顾视胡广、赵戒，犹粪土也。